- 7.1 శాతానికి కోత
-  పెట్టుబడులపైనా ప్రభావొం మరో ఏడాది ఇదే పరిస్థితి : నోమురా హోల్డింగ్స్‌ అంచనా
ముంబయి : పెద్ద నోట్లను రద్దు చేస్తూ మోడీ సర్కార్‌ తీసుకున్న నిర్ణయం దేశ ఆర్థిక వ్యవస్థను తిరోగమనానికి గురి చేయనుందని అంతర్జాతీయ సంస్థలు పదే పదే హెచ్చరిస్తున్నాయి. బుధవారం నోమురా హోల్డింగ్స్‌ కూడా భారత వృద్ధి రేటు అంచనాలకు కోత పెట్టింది. పెద్ద నోట్ల మార్పిడి మరో ఏడాది పాటు ఆర్థిక వ్యవస్థపై తీవ్ర ప్రభావం చూపనుందని విశ్లేషించింది. 2018లో మళ్లీ ఆర్థిక వ్యవస్థ పుంజుకోనుందని, అప్పటి వరకు ఇదే పరిస్థితి ఉండొచ్చని అంచనా వేసింది. దేశంలో పెద్ద నోట్ల రద్దు వ్యవహారం దేశ ఆర్థిక వ్యవస్థకు దీర్థకాలికంగా ప్రయోజనం చేకూర్చే సంగతి ఎలా ఉన్నా, తక్షణం మాత్రం దీనివల్ల ప్రతికూలతలే ఎదురవుతున్నట్టు వివిధ సంస్థలు ఇప్పటికే పలు నివేదికలను వెల్లడించాయి. ఆర్‌బీఐతో సహా ఆసియన్‌ డెవలప్‌మెంట్‌ బ్యాంకు, మోర్గాన్‌ స్టాన్లే, బ్యాంకు ఆఫ్‌ అమెరికా, ఫిచ్‌, మూడీస్‌ సంస్థలు ఈ తరహా అభిప్రాయాలను వెల్లడించాయి.
నొమురా 2016 వృద్ధి రేటును 7.1 శాతానికి కోత పెట్టింది. ఇది వరకు దీన్ని 7.8 శాతంగా అంచనా వేసింది. ఈ పరిస్థితికి నవంబర్‌ 8న ప్రభుత్వం పెద్ద నోట్లను రద్దు చేయడమే ఇందుకు ప్రధాన కారణమని అభివర్ణించింది. 2017లోనూ వృది ్ధరేటు 7.1 శాతానికే పరిమితం కానుందని విశ్లేషించింది. తొలుత ఈ కాలానికి గాను 7.6 శాతంగా అంచనా వేసింది. కాగా పరిస్థితులన్నీ చక్కబడితే 2018లో తిరిగి 7.7 శాతం వృద్ధి రేటు నమోదు కావచ్చని నొమురా ఇండియా ఎకనామిక్స్‌ చీఫ్‌ సోనల్‌ వర్మా పేర్కొన్నారు. ప్రభుత్వం తీసుకున్న నిర్ణయం వల్ల పెట్టుబడులు 1 శాతం నుంచి 1.25 శాతం వరకు పడిపోనున్నాయన్నారు. దీంతో డిసెంబర్‌తో ముగిసే త్రైమాసికంలో స్థూల దేశీయోత్పత్తి (జీడీపీి) వృద్ధి రేటుపై ఒత్తిడి నెలకొంటుందన్నారు. కాగా ఆదాయపు పన్ను రాబడి పెరుగుతుందన్నారు.
అంతర్జాతీయ ద్రవ్య మార్కెట్లో 2016లో డాలర్‌తో రూపాయి మారకం విలువ సగటున రూ.68.7 నుంచి 70.2 మధ్య ట్రేడింగ్‌ కావచ్చని నోమురా అంచనా వేసింది. వర్థమాన దేశాలతో పోల్చితే రూపాయి విలువ మెరుగ్గానే ఉండొచ్చని నొమురా హెడ్‌ నీరజ్‌ గంబీర్‌ పేర్కొన్నారు. రూపాయి విలువ 3 శాతం మేర కుంగవచ్చన్నారు. ఇతర వర్థమాన దేశాల కరెన్సీ 5-6 శాతం వరకు కోల్పోయే అవకాశం ఉందన్నారు. నవంబర్‌ 8న రూ.500, రూ.1,000 నోట్ల రద్దు తరువాత పక్షం రోజుల్లో అంటే నవంబర్‌ 25నాటికి బ్యాంకుల నుంచి రూ.61,000 కోట్ల మేర రుణ వితరణ (0.8 శాతం) పడిపోయినట్టు ఆర్‌బీఐ వెల్లడించింది.
వివిధ రాష్ట్రాల ఆదాయాలు పడిపోతాయని రేటింగ్‌ సంస్థ ఇక్రా పేర్కొంది. భారత్‌ వద్ధి రేటు అంచనాలకు ఆసియా అభివద్ధి బ్యాంక్‌ (ఎడీిబీ) కోత పెట్టాయి. పెద్ద నోట్ల రద్దు వల్ల ప్రస్తుత ఆర్థిక సంవత్సరం స్థూల దేశీయోత్పత్తి (జీడీపీి) వద్ధి రేటు 7 శాతంగానే ఉంటుందని ఎడీబీ విశ్లేషించింది. ఇంతక్రితం ఈ అంచనా 7.4 శాతంగా ఉంది. పెద్ద నోట్ల రద్దు ప్రభావంతో మూడవ త్రైమాసికంలో వద్ధి రేటు కేవలం 5.5 నుంచి 6 శాతం శ్రేణిలోనే నమోదవుతుందని విశ్లేషించింది.
మీ స్నేహితులకు రికమెండ్ చెయ్యండి